CELEX: 32022D0856
Language: lt
Date: 2022-05-30 00:00:00
Title: Komisijos įgyvendinimo sprendimas (ES) 2022/856 2022 m. gegužės 30 d. kuriuo priimamas pagal Europos Parlamento ir Tarybos direktyvos (ES) 2016/797 7 straipsnio 4 dalį pateiktas Airijos prašymas netaikyti Komisijos reglamento (ES) Nr. 1302/2014 ir Komisijos reglamento (ES) Nr. 1303/2014 įmonės „IÉ-RU“ 22000 ICDMU klasės B2 tarpiniams vagonams (pranešta dokumentu Nr. C(2022) 3365) (Tekstas autentiškas tik anglų ir airių kalbomis)

2022 6 1   
               
               
                  LT
               
               
                  Europos Sąjungos oficialusis leidinys
               
               
                  L 150/88
               
            
         KOMISIJOS ĮGYVENDINIMO SPRENDIMAS (ES) 2022/856
         2022 m. gegužės 30 d.
         kuriuo priimamas pagal Europos Parlamento ir Tarybos direktyvos (ES) 2016/797 7 straipsnio 4 dalį pateiktas Airijos prašymas netaikyti Komisijos reglamento (ES) Nr. 1302/2014 ir Komisijos reglamento (ES) Nr. 1303/2014 įmonės „IÉ-RU“ 22000 ICDMU klasės B2 tarpiniams vagonams
         
            
               (pranešta dokumentu Nr. C(2022) 3365)
            
         
         (Tekstas autentiškas tik anglų ir airių kalbomis)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. gegužės 11 d. Europos Parlamento ir Tarybos direktyvą (ES) 2016/797 dėl geležinkelių sistemos sąveikos Europos Sąjungoje (1), ypač į jos 7 straipsnio 4 dalį,
         kadangi:
         
                     (1)
                  
                  
                     2022 m. vasario 4 d. Airija pagal Direktyvos (ES) 2016/797 7 straipsnio 4 dalį pateikė Komisijai prašymą su geležinkelių riedmenimis susijusios techninės sąveikos specifikacijos (toliau – TSS) „Lokomotyvai ir keleiviniai riedmenys“, nustatytos Komisijos reglamente (ES) Nr. 1302/2014 (2), ir geležinkelių tunelių saugos techninės sąveikos specifikacijos, nustatytos Komisijos reglamente (ES) Nr. 1303/2014 (3), netaikyti 22000 ICDMU klasės B2 tarpiniams vagonams, kuriuos turi eksploatuoti geležinkelių įmonė „Iarnród Éireann“ (toliau – įmonė „IÉ-RU“). Tas prašymas pateiktas remiantis Direktyvos (ES) 2016/797 7 straipsnio 1 dalies e punktu, taikomu geležinkelių tinklams, kurie yra atskirti ar izoliuoti jūra arba dėl ypatingų geografinių sąlygų atskirti nuo likusios Sąjungos dalies geležinkelių tinklo;
                  
               
                     (2)
                  
                  
                     siekdama patenkinti sparčiai augančią keleivių paklausą, susijusią su geležinkelių paslaugomis, kurios teikiamos eksploatuojant dabartinius sąstatus, įmonė „IÉ-RU“ planuoja įgyti papildomų pajėgumų, išplėsdama kai kuriuos turimus nekintamos sudėties traukinių sąstatus vienu arba dviem vagonais. Šiuo tikslu įmonė „IÉ-RU“ su gamintoju „Mitsui“ yra sudariusi preliminariąją sutartį dėl papildomų tarpinių vagonų (B2 tarpinių vagonų), kurių reikia turimiems traukinių sąstatams (nekintamos sudėties B1 traukinių sąstatams) išplėsti, tiekimo;
                  
               
                     (3)
                  
                  
                     pagal tą sutartį įmonė „Mitsui“ iki 2022 m. turi pristatyti 41 B2 tarpinį vagoną, be to, sutartyje numatyta, kad iki 2026 m. gruodžio 31 d. bus galima pristatyti 60 papildomų vagonų (iš viso 101 vagonas). B2 tarpinių vagonų konstrukcija turi būti grindžiama esamų B1 vagonų konstrukcija, kuri turi būti pritaikyta, t. y. padaryti inžineriniai pakeitimai, būtini siekiant: lengviau įvykdyti eksploatacinių pajėgumų reikalavimus; įvykdyti teisines pareigas, susijusias su išmetamaisiais teršalais, ir užtikrinti tinkamas pasenusios arba neprieinamos įrangos ir medžiagų alternatyvas;
                  
               
                     (4)
                  
                  
                     per 94-ąjį Geležinkelių sąveikos ir saugos komiteto posėdį Airijos atstovai savo kolegoms pateikė išsamios informacijos apie Komisijai pateiktą prašymą netaikyti TSS;
                  
               
                     (5)
                  
                  
                     B2 tarpiniai vagonai turi būti įtraukti į turimus TSS neatitinkančius nekintamos sudėties traukinių sąstatus. Jeigu būtų taikomi TSS reikalavimai, kiltų problemų, susijusių su TSS atitinkančių ir TSS neatitinkančių geležinkelių riedmenų suderinamumu, todėl atsirastų neproporcingų techninių sunkumų, o gamyba taptų sudėtinga;
                  
               
                     (6)
                  
                  
                     be to, kiltų pavojus ekonominei projekto pusiausvyrai, nes dėl TSS taikymo B2 tarpiniams vagonams būtų ne tik vėluojama pateikti šiuos vagonus rinkai, bet ir atsirastų papildomų išlaidų. Reikėtų iš naujo įvertinti visos geležinkelių riedmens konstrukcijos projektinius parametrus, todėl, siekiant užtikrinti atitiktį TSS, kurių netaikyti pateiktas prašymas, greičiausiai reikėtų atlikti reikšmingus geležinkelių riedmenų modifikavimo ir pakartotinio projektavimo darbus;
                  
               
                     (7)
                  
                  
                     TSS nebūtų taikomos tiek, kiek būtina, kad B2 tarpiniai vagonai būtų saugiai integruoti į turimus nekintamos sudėties traukinių sąstatus ir kad būtų užtikrintas jų suderinamumas su tais traukinių sąstatais. Siūlomos alternatyvios nuostatos, kurias vagonai turės atitikti, turės tenkinti atitinkamus esminius reikalavimus ir kompensuoti kiekvieną TSS netaikymo atvejį;
                  
               
                     (8)
                  
                  
                     kaip poveikio mažinimo priemonę Airija pasiūlė, kad vagonai būtų tokios pačios konstrukcijos kaip ir esami geležinkelių riedmenys. Aptariamieji vagonai buvo suprojektuoti pagal atitinkamus Geležinkelių grupės standartų reikalavimus, kuriuos nustatė Britanijos geležinkelių saugos ir standartų valdyba (RSSB, angl. Rail SAFEty and Standards Board), CEN-CENELEC standartus ir Airijos nacionalinius standartus. Jų konstrukcija nuo tų standartų ir kodeksų reikalavimų skiriasi tik tiek, kiek tai būtina siekiant užtikrinti saugų geležinkelių riedmenų integravimą į dabartinės būklės Airijos geležinkelių tinklą ir jų suderinamumą su tuo tinklu;
                  
               
                     (9)
                  
                  
                     B2 tarpinius vagonus ir nekintamos sudėties traukinių sąstatus, į kuriuos jie būtų įtraukti, planuojama naudoti geografinėje teritorijoje, apimančioje visą Airijos geležinkelių tinklą, kuriame naudojama kitokio – 1 600 mm pločio – vėžė, o juos komerciniais tikslais perspektyviai pakartotinai panaudoti kitose bendros Europos geležinkelių erdvės dalyse bus neįmanoma;
                  
               
                     (10)
                  
                  
                     Airijos tinklas yra sujungtas su Šiaurės Airijos tinklu. 2020 m. sausio 31 d. Jungtinė Didžiosios Britanijos ir Šiaurės Airijos Karalystė išstojo iš Europos Sąjungos. Todėl Šiaurės Airija tapo Europos Sąjungos kaimynine trečiąja šalimi. Dėl šios priežasties Airija nebeturi bendros sienos sausumoje su kita valstybe nare, o Airijos geležinkelių tinklas tapo izoliuotas nuo likusios Europos Sąjungos geležinkelių tinklo dalies;
                  
               
                     (11)
                  
                  
                     Airijos pateiktame prašyme pateikiama pakankamai garantijų, kad taikytinomis alternatyviomis nuostatomis, nurodytomis 7 ir 8 konstatuojamosiose dalyse, bus užtikrintas saugus šių vagonų eksploatavimas Airijos geležinkelių tinkle;
                  
               
                     (12)
                  
                  
                     todėl Komisija mano, kad Direktyvos (ES) 2016/797 7 straipsnio 1 dalies e punkte ir 7 straipsnio 4 dalyje nustatytos sąlygos yra įvykdytos,
                  
               PRIĖMĖ ŠĮ SPRENDIMĄ:
         
            1 straipsnis
            Komisija priima Airijos prašymą netaikyti Reglamento (ES) Nr. 1302/2014 ir Reglamento (ES) Nr. 1303/2014 Airijos tinkle eksploatuotinam 101 B2 tarpiniam vagonui.
            Airijos valdžios institucijos turi pranešti Komisijai naujų vagonų ir jų atitinkamų galutinių nekintamos sudėties sąstatų identifikavimo numerius, kai tie vagonai bus pradėti eksploatuoti Airijos tinkle.
         
         
            2 straipsnis
            Šis sprendimas skirtas Airijai.
         
         
            Priimta Briuselyje 2022 m. gegužės 30 d.
            
               
                  Komisijos vardu
               
               Adina VĂLEAN
               
                  Komisijos narė
               
            
         
         
            (1)  OL L 138, 2016 5 26, p. 44.
         
            (2)  2014 m. lapkričio 18 d. Komisijos reglamentas (ES) Nr. 1302/2014 dėl Europos Sąjungos geležinkelių sistemos posistemio „Lokomotyvai ir keleiviniai riedmenys“ techninės sąveikos specifikacijos (OL L 356, 2014 12 12, p. 228).
         
            (3)  2014 m. lapkričio 18 d. Komisijos reglamentas (ES) Nr. 1303/2014 dėl Europos Sąjungos geležinkelių sistemos geležinkelių tunelių saugos techninės sąveikos specifikacijos (OL L 356, 2014 12 12, p. 394).